મારે હવેથી કોઈ માથાકૂટમાં પડવું નથી. આપણે બસ આપણા કામથી જ કામ રાખવું છે. કારણ વગર મગજ બગાડવાનો કોઈ મતલબ નથી. આપણે બીજાં ઘણાં કામ કરવાનાં છે. મગજ ફરી જાય છે બધાની વાતો સાંભળીને. આણે આમ કર્યું અને તેણે એમ કહ્યું. જેને જે કરવું હોય એ કરે અને જેને જે કહેવું હોય એ કહે. મારા વિશે પણ ભલે જે માનવું હોય એ માને. આવા વિચાર આપણને સહુને ક્યારેક ને ક્યારેક આવતા જ હોય છે. દરેક ઘટનાની આપણા ઉપર અસર થાય છે. ક્યારેક કંઈક સારું લાગે છે, તો ક્યારેક માઠું પણ લાગી જાય છે. દરેક માણસ ક્યારેક તો એવું બોલતો કે વિચારતો જ હોય છે કે, યાર આખરે હુંય માણસ છું. મારો કંઈ વાંક છે? મારે બધાને રાજી જ રાખવાના? ક્યારેક વળી એવું પણ થાય છે કે, મારે હવે બધાની સાથે સારી રીતે જ રહેવું છે. કોઈનું દિલ નથી દુભાવવું. ક્યારેક એમ થાય કે ચૂલામાં ગયું બધું, જેને જેવું લાગવું હોય એવું લાગે.